Document ID: 31985D0377

Rozhodnutie Komisie
zo 7. júna 1985
ktoré stanovuje typológiu spoločenstva pre poľnohospodárske farmy
(85/377/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na rozhodnutie Rady č. 79/65/EHS z 15. júna 1965, ktoré zakladá sieť na zber údajov účtovných údajov o príjmoch a obchodných operáciách poľnohospodárskych fariem v Európskom hospodárskom spoločenstve [1], naposledy zmenené a doplnené nariadením (EHS) č. 2143/81 [2],
so zreteľom na nariadenie Rady (EHS) č. 1463/84 z 24. mája 1984 o organizácii zisťovaní štruktúry poľnohospodárskych hospodárstiev pre rok 1985 a 1987 [3], najmä na jeho článok 6 (2),
keďže rozhodnutie Komisie 78/463/EHS zo 7. apríla 1978, ktoré ustanovuje typológiu spoločenstva pre poľnohospodárske hospodárstva [4], naposledy zmenené a doplnené rozhodnutím 84/542/EHS [5], definuje v článku 1 dva faktory, na ktorých je založená typológia spoločenstva, menovite je to typ hospodárenia a ekonomická veľkosť hospodárstiev, keďže tieto dva faktory sú stanovené na základe miery hrubého zisku (SGM);
keďže miera hrubého zisku, v súlade s článkom 1 d) vyššie uvedeného rozhodnutia, je ekonomickým kritériom vyjadreným v peňažných termínoch; keďže takéto kritérium časom podlieha zmene;
keďže miery hrubého zisku, uvedené v prílohe 1 vyššie uvedeného rozhodnutia, sa zakladajú na priemerných hodnotách určitého referenčného obdobia; keďže práve z tohto dôvodu musia byť pravidelne aktualizované, aby zohľadňovali ekonomické trendy, aby bola typológia naďalej zmysluplne aplikovaná na účely uvedené v článku 3 rozhodnutia; keďže na tento účel by mala byť stanovená počtom rokov frekvencia zisťovania štruktúry hospodárstiev;
keďže takáto aktualizácia by mala prebehnúť na základe mier hrubého zisku zaznamenaných počas referenčného obdobia niekoľkých rokov;
keďže zoznam charakteristík, pre ktoré boli stanovené miery hrubého zisku, by mal byť zosúladený s položkami používanými pri zisťovaniach štruktúry hospodárstiev;
keďže je potrebné zmeniť a doplniť klasifikačnú schému prijatú rozhodnutím 78/463/EHS s cieľom lepšie zohľadniť regionálne podmienky, najmä v členských štátoch, ktoré vstúpili do EHS od nadobudnutia účinnosti rozhodnutia, ako aj zmeny v zozname položiek, ktoré sa používajú počas štrukturálneho zisťovania;
keďže je potrebné schému podľa možnosti zachovať takou aká je, s cieľom zabezpečiť dostatočnú priebežnú kontinuitu a umožniť analýzu trendov;
keďže európska veľkostná jednotka predstavuje základnú jednotku vyjadrenú v peňažnej hodnote pre dané referenčné obdobie; keďže táto hodnota sa časom mení v dôsledku zmien rôznych faktorov, ktoré určujú agro-ekonomické trendy; keďže, s cieľom zachovať zmysluplnosť európskej veľkostnej jednotky v kontexte typológie spoločenstva v plnom rozsahu, jej definície by mali byť pravidelne aktualizované zároveň s úpravou SGM;
keďže opatrenia uvedené v tomto rozhodnutí sú v súlade so stanoviskom Výboru spoločenstva pre informačnú sieť účtovníctva fariem EHS a stanoviskom Stáleho výboru pre poľnohospodársku štatistiku,
PRIJALA TOTO ROZHODNUTIE:
KAPITOLA I
Typológia spoločenstva pre poľnohospodárske farmy
Článok 1
Na účely tohto rozhodnutia, "typológia spoločenstva pre poľnohospodárske farmy" (v ďalšom texte "typológia" ) znamená jednotnú klasifikáciu hospodárstiev v spoločenstve na základe typu hospodárenia a ekonomickej veľkosti, usporiadané tak, aby bolo možné vytvoriť homogénne skupiny hospodárstiev na väčšom alebo menšom stupni zoskupovania.
Typ hospodárenia a ekonomická veľkosť hospodárstiev sa určí na základe miery hrubého zisku.
Článok 2
1. Typológia je vytvorená tak, aby splnila najmä požiadavky Spoločnej poľnohospodárskej politiky na informácie.
2. Účelom typológie je poskytnúť nástroj, ktorý na úrovni spoločenstva umožní:
- analyzovať situáciu hospodárstiev na základe ekonomických kritérií,
- porovnať situáciu hospodárstiev
- medzi rôznymi triedami typológie;
- medzi členskými štátmi alebo regiónmi členských štátov;
- medzi rôznymi obdobiami.
3. Aplikácia typológie obsahuje predovšetkým prezentáciu údajov, podľa typu hospodárenia a veľkostnej triedy, získaných prostredníctvom zisťovaní o štruktúre hospodárstiev spoločenstva a z Informačnej siete účtovníctva fariem.
KAPITOLA II
Miera hrubého zisku
Článok 3
Na účely tohto rozhodnutia "miera hrubého zisku" (SGM) predstavuje rovnováhu medzi štandardnou hodnotou výroby a štandardnou hodnotou určitých špecifických nákladov uvedených v prílohe I; táto rovnováha je stanovená pre rôzne charakteristiky plodín a dobytka v každom regióne.
Článok 4
Celková miera hrubého zisku hospodárstva zodpovedá súhrnu hodnôt získaných za každú charakteristiku, vynásobením SGM za jednotku počtom príslušných jednotiek.
Článok 5
Miery hrubého zisku sa určia na základe priemerných základných údajov vypočítaných za referenčné obdobie niekoľkých rokov. Miery sa budú aktualizovať vzhľadom na ekonomické trendy.
Príloha I určuje postupy na zber údajov, spôsob výpočtu a frekvenciu určovania SGM.
KAPITOLA III
Typ hospodárenia
Článok 6
Na účely tohto rozhodnutia sa "typ hospodárenia" hospodárstva určí podľa relatívneho príspevku rôznych podnikov k miere hrubého zisku.
Článok 7
V závislosti od rozsahu požadovaných údajov sa typy hospodárenia delia na:
- všeobecné typy hospodárenia,
- základné typy hospodárenia,
- konkrétne typy hospodárenia,
- členenie jednotlivých typov hospodárenia.
Členenie je dobrovoľné pre tie členské štáty, v ktorých je počet hospodárstiev v rámci tohto konkrétneho typu hospodárenia nízky.
Klasifikácia hospodárstiev podľa typu hospodárenia sa uskutoční v súlade s klasifikáciou v prílohe II.
KAPITOLA IV
Ekonomická veľkosť hospodárstva
Článok 8
Ekonomická veľkosť hospodárstva sa určí na základe celkovej miery hrubého zisku hospodárstva. Mala by sa vyjadriť v európskych veľkostných jednotkách (ESU). Táto jednotka bude definovaná v súlade s prílohou III A. Spôsob výpočtu ekonomickej veľkosti hospodárstva bude stanovený v prílohe III B.
Článok 9
Ekonomické veľkostné triedy hospodárstiev sú v súlade s triedami uvedenými v prílohe III C.
KAPITOLA V
Všeobecné ustanovenia
Článok 10
Rozhodnutie 78/463/EHS zostane v platnosti pre aplikácie týkajúce sa obdobia pred rokom 1985. Aplikácie po tomto dátume vychádzajú zo súčasného rozhodnutia.
Prvá takáto aplikácia využije SGM, ktoré zodpovedá referenčnému obdobiu "1982" (kalendárne roky 1981, 1982 a 1983 alebo poľnohospodárskej výrobe v rokoch 1981/82, 1982/83 a 1983/84) určenému v súlade s kapitolou II.
Článok 11
Komisia za pomoci členských štátov prehodnotí aspoň každých desať rokov skúsenosti získané z uplatňovania tohto rozhodnutia a akékoľvek nové potreby spoločenstva v tejto oblasti. Po tomto prehodnotení sa ustanovenia rozhodnutia zmenia a doplnia podľa potreby.
Článok 12
Toto rozhodnutie je adresované členským štátom.
V Bruseli 7. júna 1985

Labels: 19
6